**ROMÂNIA**

 **JUDEȚUL VRANCEA**

 **PRIMĂRIA COMUNEI PĂUNEŞTI**

 **- PRIMAR -**

 privind: **adoptarea măsurilor impuse la nivelul UAT comuna Păunești, județul Vrancea în contextul riscului de răspândire a infecției cu Coronavirus SARS CoV-2**

**Comitetul Local pentru Situații de Urgență al comunei Păunești, județul Vrancea, întrunit în ședință de urgență în data de 12.03.2020**

Având în vedere prevederile:

1. O.U.G. nr. 21/2004 privind Sistemul Național de Management al Situațiilor de Urgență, cu modificările și completările ulterioare;
2. O.U.G. nr. 1/2014 privind unele măsuri în domeniul managementului situațiilor de urgență, cu modificările și completările ulterioare;
3. H.G. nr. 1491/2004 pentru aprobarea Regulamentului - cadru privind structura organizatorică, atribuțiile, funcționarea și dotarea comitetelor și centrelor operative pentru situații de urgență, cu modificările și completările ulterioare.

Luând act de:

1. Hotărârea nr. 6/09.03.2020 - privind aprobarea unor măsuri suplimentare de combatere a noului Coronavirus a Comitetului Național pentru Situații Speciale de Urgență;
2. Adresa nr. 3328/11.03.2020 a Instituției Prefectului Județului Vrancea.

În vederea prevenirii riscului de răspândire a infecției cu Coronavirus SARS CoV-2, Comitetul Local pentru Situații de Urgență al comunei Păunești, județul Vrancea:

**HOTĂRĂȘTE:**

**Începând cu data de 12.03.2020 se instituie *următoarele măsuri* la nivelul UAT Păunești, județul Vrancea în contextul riscului de răspândire a infecției cu Coronavirus SARS CoV-2:**

**Art.1.** Se suspendă până pe data de 31.03.2020, activitățile economice din cadrul târgului săptămânal ce se desfășoară în comuna Păunești, în fiecare zi de DUMINICĂ, cu posibilitatea de prelungire a suspendării activității.

**Art.2.** Toate unitățile de învățământ din comuna Păunești vor fi dezinfectate.

**Art.3.** Sunt interzise antrenamentele și competițiile dedicate copiilor.

**Art.4.** Se vor amâna toate activitățile culturale ce ar fi urmat să se desfășoare în perioada 12.03.2020 – 31.03.2020 în incinta Căminului Cultural al comunei Păunești.

**Art.5.** Se vor lua măsuri de siguranță sporite în cadrul Primăriei Comunei Păunești și ale unităților subordonate. Accesul persoanelor din afara unității în incinta Primăriei Comunei Păunești se va face exclusiv în spațiile destinate relației directe cu cetățenii.

**Art.6.** Personalul din cadrul Primăriei Comunei Păunești și al unităților subordonate care intră în contact direct cu publicul, va identifica dintre persoanele care se adresează acestora pentru soluționarea diferitelor probleme, pe cele care au efectuat deplasări în afara țării în ultimele 15 zile folosind ca instrument de lucru modelul de tabel prevăzut în anexa 2 la Hotărârea nr. 5/29.02.2020 a Comitetului Județean pentru Situații de Urgență Vrancea. Situațiile cu persoanele identificate vor fi transmise Direcției de Sănătate Publică Vrancea zilnic, la sfârșitul programului de lucru al fiecărei instituții.

**Art.7.** În situația persoanelor izolate la domiciliu, a căror evidență va fi comunicată de către Direcția de Sănătate Publică Vrancea, anchetele sociale se vor efectua telefonic și vor avea ca scop stabilirea situației efective cu privire la existența sau inexistența unui aparținător al respectivei persoane care să îi asigure alimentația, medicația și materialele de igienă necesare, precum și monitorizarea stării de sănătate. În situația în care nu există un aparținător, serviciile de procurare a medicației, alimentelor și produse de igienă vor fi asigurate prin SVSU Păunești, pe cheltuiala persoanei izolate la domiciliu, până în momentul în care, la nivel national, se stabilesc alte măsuri.

**Art.8.** Compartimentul ***Autoritate Tutelară, Asistență Socială și Protecție Socială***  **al aparatului de specialitate al Primarului Comunei Păunești, județul Vrancea** nu va mai efectua anchete la domiciliu.

**Art.9.** Agenților economici din comuna Păunești, județul Vrancea li se vor transmite recomandări în ceea ce privește dezinfecția frecventă a suprafețelor, în special în zona caselor de marcat precum și a altor suprafețe expuse (cărucioare, coșuri de cumpărături, clanțe de uși) precum și instituirea de măsuri privind evitarea aglomerărilor de persoane în spațiile comerciale.

**Art.10.** În spațiile cu aflux de persoane (Profi, agenți economici), voluntarii SVSU Păunești vor intensifica acțiunile de informare în vederea conștientizării populației cu privire la importanța respectării măsurilor de sănătate publică dispuse la nivel national și local.

**Art.11.** În perioada 12.03.2020 – 31.03.2020 nu se vor mai aviza favorabil adunările publice din comuna Păunești, județul Vrancea.

**Art.12.** Prezenta hotărâre se aduce la cunoștința publică prin afișare la sediul instituției și publicare pe site-ul primăriei și se comunică tuturor instituțiilor și persoanelor interesate.

Toate măsurile luate prin Hotărârea nr. 1/12.03.2020 de către Comitetul Local pentru Situații de Urgență constituit la nivelul comunei Păunești, județul Vrancea, au aplicabilitate imediată, până pe data de 31.03.2020, cu prelungire automată în funcție de evoluția situației.

**Președintele Comitetului Local pentru Situații de Urgență,**

**POPA GHEORGHE**